ኢትዮጵያ ሓንቲ ካብቶም ባይቶኣዊ ቅርፀ መንግስቲ ዝተቐበሉ ሃገራት ኢያ። ኣብታ ሃገር ዝርከቡ ሰልፍታት ፖለቲካ ኣብ መረፃ ይናሓንሑ እሞ እቲ ኣብቲ ባይቶ ዝበዘሐ መናብር ዝሰዓረ፡ ዙፋን ስልጣን መንግስቲ ይውንን። እቲ ሰልፊ ብቑዕ እዩ ኢሉ ዝሓረዮ ውልቀሰብ ከኣ፡ ቀዳማይ ሚኒስትር ኰይኑ ይምዘዝ። መረፃ ድማ በብሓሙሽተ ዓመታት ይካየድ። ኣብ ስልጣን ዝፀነሐ ፖለቲካዊ ሰልፊ ሓሙሽተ ዓመቱ ምስ መልአ ስልጣኑ የብቅዕ። እቲ ሕዚ ኣብ ስልጣን ዘሎ መንግስቲ፡ ናብ ስልጣን ካብ ዝድይብ፡ ዝመፅእ ዘሎ ወርሒ መስከረም ደፍደፍ ሓሙሽተ ዓመታት ይመልእ'ሎ። ባይቶ ክልል ትግራይ ክልላዊ መረጻ ክካየድ ወሲኑ ሃገራዊ ቦርድ መረጻ ኢትዮጵያ፡ ክልል ትግራይ ምርጫ ከካይድ ንዘቕረቦ ሕቶ ነጺግዎ ኰይኑ ግና ኣብታ ሃገር ብሰንኪ ዝተፈጠረ ፖለቲካዊ ቅልውላውን ስዒቡ ዝመጽአ ምዝራግ ሰላምን፡ መረፃ ኣብቲ ብልሙድ ዝካየደሉ ወርሒ ግንቦት ከም ዘይካየድ የግድስ ናብ ወርሒ ነሓሰ ከምዝተናወሐ ብዕሊ ተገሊፁ ነይሩ። ብኻልእ ገፅ ድማ ለበዳ ኮሮናቫይረስ ኣብ መላእ ዓለም ምስ ተረኣየ፡ ሃገራዊ ቦርድ መረፃ ኢትዮጵያ፡ መረፃ ኣብ ወርሒ ነሓሰ ንምክያድ ከምዝፅገም ንባይቶ ወከልቲ ህዝቢ ኣፍሊጡ። ባይቶ ወከልቲ ህዝቢ፡ እቲ መረፃ ኣብ ወርሒ ነሓሰ ከም ዘይካየድ ብዕሊ ኣመነ። መዓዝ ደኣ እዩ ክካየድ ዝብል ግን ኣይተመለሰን ነይሩ። ብድሕሪኡ መንግስቲ ኢትዮጵያ ካብ ወጥሪ ናብ ወጥሪ ሰጊሩ ኣብ ቀራን መንገዲ ደው በለ። ዝተወሰኑ ፖለቲካዊ ሰልፍታት ናብ ኣኼባ ፀዊዑ ድማ ኣርብዓተ ኣማራፂታት ኣለዋኒ እሞ ኣየነዎት የዋፅኣኒ እስቲ ኣማኽሩኒ በለ። ኰይኑ ግና ኣብቲ ኣኼባ ክርከቡ ዝነበሮም ፖለቲካዊ ሰልፍታት፣ወከልቲ ዝተፈላለዩ ክፋላት ሕብረተሰብ፣ምሁራንን ካልኦት ቅርበት ዘለዎም ሓይልታት ብምልኡነት ክርከቡ ብዘይምኽኣሎም ብዙሓት ነቒፎም እዮም። ንግዚኡ ስሙ ምግላፅ ክፀንሐሉ ዝመረፀ ኣብ ዩኒቨርሲቲ ኣዲስ ኣበባ ዝርከብ ላዕለዋይ ምሁር ሕጊ፡ እተን ኣርብዓተ ኣማራፅታት ብዓይኒ ሕገ መብግስቲ ኢትዮጵያ ኣንተርቲሩ ይግምግም። ሕገ መንግስቲ መዓዝን ስለምንታይን ይመሓየሽ?
